ตลาดหลักทรัพย์ฯย้ำวตท.เป็นกลไกพัฒนาตลาดทุน
ตลาดหลักทรัพย์ฯ ย้ำ วตท.เป็นกลไกพัฒนาตลาดทุน เศรษฐกิจและสังคมของประเทศ
16 ก.ย. 2553

ตลาดหลักทรัพย์ฯ ย้ำ วตท.เป็นกลไกพัฒนาตลาดทุน เศรษฐกิจและสังคมของประเทศ 
นายสมพล เกียรติไพบูลย์ ประธานกรรมการ ตลาดหลักทรัพย์แห่งประเทศไทย ในฐานะที่ปรึกษา คณะกรรมการอำนวยการ สถาบันวิทยาการตลาดทุน (วตท.)  เปิดเผยว่าตลาดหลักทรัพย์ฯ มีบทบาทสำคัญในการทำหน้าที่เป็นศูนย์กลางในการซื้อขายหลักทรัพย์ฯ และบริการที่เกี่ยวข้องเพื่ออำนวยความสะดวกแก่ผู้ลงทุนและผู้ที่เกี่ยวข้องในตลาดทุน นอกเหนือจากบทบาทดังกล่าว ตลาดหลักทรัพย์ฯ ยังมีหน้าที่ที่สำคัญในการส่งเสริมเสริมความรู้ ความเข้าใจเพื่อการพัฒนาตลาดทุนในระยะยาวด้วย
ตลาดหลักทรัพย์ฯ ได้จัดตั้งสถาบันวิทยาการตลาดทุน หรือ วตท. ขึ้น เพื่อทำหน้าที่เป็นกลไกส่งเสริมความรู้ด้านการพัฒนาตลาดทุน เนื่องจากผู้ที่เกี่ยวข้องกับการพัฒนาตลาดทุนนั้นมีทั้งผู้ที่อยู่ในภาครัฐและภาคเอกชน วตท. จึงได้เชิญผู้บริหารที่มีบทบาทสำคัญในการส่งเสริมการพัฒนาตลาดทุนทั้งจากภาครัฐและเอกชน มาเข้าร่วมเป็นนักศึกษาเพื่อร่วมแลกเปลี่ยนความคิดเห็นและถ่ายทอดประสบการณ์ที่เป็นประโยชน์ต่อการพัฒนาตลาดทุน 
นายสมพล กล่าวว่า การดำเนินงานของวตท.ตลอด 5 ปีที่ผ่านมา มีผู้ผ่านหลักสูตรวตท.ไปแล้ว 10 รุ่น รวมเกือบ 800 คน และได้สร้างผลงานที่สำคัญยิ่งต่อการพัฒนาตลาดทุนไทย โดยการนำเสนอแนวทางการพัฒนาตลาดทุนต่อรัฐบาล และได้พัฒนาเป็นแผนพัฒนาตลาดทุนไทยฉบับปัจจุบัน นอกจากนี้ ยังมีผลงานด้านวิชาการอีกหลากหลาย ที่เป็นประโยชน์ต่อการพัฒนาเศรษฐกิจ และสังคมไทย โดยขณะนี้ อยู่ระหว่างการดำเนินโครงการที่เป็นประโยชน์ต่อสังคม ที่จะช่วยลดความเหลื่อมล้ำในสังคมไทย ซึ่งเชื่อมั่นว่าจะเป็นประโยชน์อย่างยิ่งต่อสังคมในวงกว้าง 
“ดังนั้น วตท. จึงถือได้ว่าเป็นการรวมพลังและศักยภาพของผู้บริหารชั้นนำของประเทศ เพื่อร่วมพัฒนาตลาดทุน รวมทั้ง พัฒนาเศรษฐกิจและสังคมของประเทศ ซึ่งเป็นพลังที่เป็นประโยชน์ต่อประเทศชาติอย่างมาก” นายสมพลกล่าว
ในการจัดหลักสูตรของวตท. นั้นตลาดหลักทรัพย์ฯ ได้จัดให้มีวิทยากรผู้ทรงคุณวุฒิในหลากหลายสาขา ให้ความรู้ และแลกเปลี่ยนประสบการณ์กับนักศึกษา โดยตลาดหลักทรัพย์ฯ ได้จัดสถานที่และสิ่งอำนวยความสะดวกแก่นักศึกษา ในการรับฟังการบรรยายจากวิทยากรตลอดหลักสูตร ทั้งนี้ นักศึกษาทุกคนจะต้องรับผิดชอบค่าใช้จ่ายของตนเอง ในการเข้าร่วมกิจกรรมเชิงปฏิบัติการ “พัฒนาภาวะผู้นำ” ในต่างจังหวัด และกิจกรรมเชิงปฏิบัติการในต่างประเทศ 
“การได้รับความรู้ ความเข้าใจจากหลักสูตรวตท. เป็นสิ่งสำคัญ เพราะเป็นสิ่งที่เป็นประโยชน์อย่างยิ่งต่อการพัฒนาตลาดทุนและเศรษฐกิจของประเทศ การที่ผู้บริหารระดับสูงทั้งภาครัฐและเอกชน มีความเข้าใจในกลไกของตลาดทุน เป็นสิ่งที่เป็นประโยชน์อย่างยิ่งต่อการพัฒนาประเทศให้เติบโตก้าวหน้าทัดเทียมกับต่างประเทศ ซึ่งตลาดหลักทรัพย์ฯ เห็นความสำคัญของภารกิจนี้ จึงได้จัดให้มีวตท.เพื่อทำหน้าที่เป็นกลไกในการส่งเสริมความรู้ด้านการพัฒนาตลาดทุนแก่ผู้บริหารชั้นนำของประเทศ” นายสมพลกล่าวสรุป